Kanovaart: Die wêreld se kano-konings is SA’nersHank McGregor. Foto: Anthony Grote/Gameplan Media/ANA Suid-Afrika se Andy Birkett en Hank McGregor het Sondag die K2-wêreldtitel by die Wêreldkampioenskap-marathon gewen. Andy Birkett het daarmee ook sy droom verdubbel nadat hy vroeër ook die goue medalje in die K1-afdeling gewen. Die byeenkoms is van 6 tot 9 September by Prado Vila Verde in Portugal aangebied. Die twee Durbaniete het die 30 km-wedren op die Cavada-rivier gewen nadat hulle oor die laaste 1 000 m die krane oopgedraai het en die Hongare (Adrián Boros en László Solti) behoorlik op hul neus laat kyk het. In ŉ ongewone skuif het Birkett voor in die kano gesit en McGregor het agter gesit. McGregor het die goue medalje in die K1-kompetisie al 7 keer gewen en in die K2-spankompetisie was hy al 3 keer aan die wenkant. Hierdie was dus Hank se 11de wêreldtitel. Andy Birkett. Foto: Anthony Grote/Gameplan Media/ANA Mans K2-afdeling: 1 Andy Birkett/Hank McGregor (RSA) 2 Adrián Boros/László Solti (Hon) 3 Miguel Llorens/Luis Pérez (Spa) 10 Stuart McClaren/Kenneth Rice (RSA) Die K1-afdeling is Saterdag afgehandel en Suid Afrika het ŉ eerste en derde plek verower. Soos vroeër genoem het Andy Birkett goud gewen met nog ŉ Suid-Afrikaner, Jasper Mocke, in die derde plek. Hayley Nixon en Christie Mackenzie was 4de in die K2-vrouekompetisie. Vroue K2-afdeling 1 Renáta Csay/Zsófia Czellai-Voros (Hon) 2 Eva Barrios/ Amaia Osaba (Spa) 3 Tania Alvarez/Tania Fernandez (Spa) 4 Hayley Nixon/Christie Mackenzie (RSA) Die jonger kanovaarders het ook goed gedoen. Nickolas Notten het ŉ bronsmedalje in die mans o.23 se K1-wedvaart behaal. Caitlin McKenzie was vierde onder die junior vroue. Hamish Mackenzie en David Evans het op hul beurt brons gewen in die K2-afdeling vir junior mans.